Þingræður haldnar á Alþingi Íslendinga

Forseti vill geta þess að búast má við fleiri fundum og atkvæðagreiðslum í dag.

Frú forseti. Ég vil bara hrósa hæstv. ríkisstjórn fyrir það að reisa álver. 
            

Virðulegi forseti. Með samþykkt þessa frumvarps mun vöruverð á landsbyggðinni sérstaklega hækka. Það bitnar harðast þar sem orkukostnaður er hæstur fyrir. Það skerðir samkeppnisstöðu útflutningsgreina, svo sem sjávarútvegs, það hækkar eldsneytiskostnað venjulegs fjölskyldubíls, það skemmir fyrir nýsköpun. Þessu máli er dembt inn undirbúningslítið. Ég segi því nei.

Frú forseti. Hér þykjast menn vera að skattleggja auðlind en eru ekki að því. Þeir eru m.a.s. öfugt að skattleggja auðlind í vatninu því að eftir því sem heita vatnið er minni auðlind þeim mun meira er hún skattlögð. Auk þess er verið að búa til alveg óskaplegan fjölda af færslum. Ég hugsa að það séu yfir milljón færslur sem verið er að búa til og þær eru upp á einhverja hundraðkalla. Þetta er óskapleg flæking á kerfinu og ég geri ráð fyrir að skattborgararnir skilji það enn þá síður en hingað til. Ég segi nei við þessum ósköpum.

Virðulegur forseti. Það er verið að kalla eitthvað auðlindaskatta sem eru ekki auðlindaskattar. Gegnumgangandi í öllu þessu frumvarpi er kolröng hugtakanotkun þar sem ekki er verið að skattleggja auðlindarentuna heldur er verið að skattleggja endanotandann, þ.e. almenning. Með sömu skattlagningu yrði skötuselsfrumvarp hæstv. sjávarútvegs- og landbúnaðarráðherra með þeim hætti að við mundum greiða auðlindaskattinn hans þegar við kaupum skötuselinn út úr fiskborðum kjörbúðanna og það er einfaldlega algjör misnotkun á hugtökum. Þetta er varasamt því að þetta gefur mjög slæmt fordæmi fyrir auðlindagjöld og auðlindaskatta í framtíðinni. Það er mjög einkennilegt að Vinstri grænir sem telja sig vera umhverfisflokk skuli standa að auðlindasköttum með þessum hætti. Ég segi því nei.

Frú forseti. Hér erum við að afgreiða frumvarp um svokallaða umhverfis- og auðlindaskatta, frumvarp sem er aðför að ferðaþjónustunni í landinu undir forustu Vinstri hreyfingarinnar – græns framboðs, frumvarp sem mun skerða lífskjör almennings, sérstaklega á landsbyggðinni. Hér er um að ræða landsbyggðarskatt sem mun hækka vöruverð á landsbyggðinni þvert á gefin loforð í aðdraganda síðustu kosninga. Það virðist ekki neitt vera að marka það sem ríkisstjórnin lofaði almenningi fyrir síðustu kosningar, það er allt svikið og fyrir utan það er þetta frumvarp hrikalega illa unnið. Það hefur ekki verið staðið eins illa að breytingum á skattalögum á Alþingi Íslendinga á seinni árum. Þessi vinnubrögð eru óboðleg íslenskri þjóð og þess vegna höfum við farið fram á það í stjórnarandstöðunni að því verði vísað aftur til ríkisstjórnarinnar til betri úrvinnslu í þágu íslensks almennings.

Virðulegur forseti. Hér verður að lögum mikilvægt framfaramál enda löngu tímabært að bregðast við mengun með sköttum og að íslenskur almenningur hafi arð af orkuauðlindum sínum með beinum hætti. Það er fagnaðarefni að stóriðjan og sjávarútvegurinn geti með þessu móti létt byrðarnar á almenningi og dregið úr þörf fyrir hækkun á tekjuskatti fólksins í landinu. 
            

Virðulegi forseti. Hér er verið að leggja til lög sem eru sögð fela í sér skatta sem eru umhverfinu og auðlindunum í vil. Það er ekki rétt. Þessi skattur er úlfur í sauðargæru. Þetta hefur ekkert að gera með auðlindaskatta. Þetta eru einfaldir neysluskattar sem hafa ekkert með auðlindirnar að gera. 

Virðulegi forseti. Í upprunalegri tillögu var gert ráð fyrir að þetta vitagjald mundi hækka um 100% en í meðförum nefndarinnar var það lækkað og flutt breytingartillaga þannig að það hækkar um 60%. Vitagjald hefur ekki hækkað síðan 2002 en mjög hörð gagnrýni kom á að þetta gæti hugsanlega dregið úr komu skemmtiferðaskipa þannig að við sjálfstæðismenn hyggjumst greiða atkvæði með þessari tillögu en þá í ljósi þess að vel verði fylgst með því að þetta muni þá ekki hafa þau áhrif sem hugsanlega gætu verið og menn mundu þá grípa inn í það tímanlega ef það yrði með þeim hætti.

Virðulegi forseti. Hér er um að ræða frumvarp um greiðslu kostnaðar við opinbert eftirlit með fjármálastarfsemi sem var unnið í góðri samvinnu innan nefndarinnar. Við fórum fram á að á milli umræðna yrði síðan skoðuð sérstaklega staða Lánasjóðs sveitarfélaga en þar mun gjaldið hækka verulega, rúmlega tvöfaldast án þess að nein efnisleg rök séu fyrir því. Það er niðurstaða minni hlutans sem undir álit þetta skrifar að hægt hefði verið að samræma betur reglur, hafa svipaðar reglur um þennan lánasjóð og Íbúðalánasjóð ef vilji hefði verið fyrir hendi. Sá vilji var ekki fyrir hendi og þess vegna erum við með sérstakt framhaldsnefndarálit en munum samt sem áður styðja málið.

Virðulegi forseti. Ef endurskoða á hvar í greiðsluflokki einstakar lánastofnanir eins og Lánasjóður sveitarfélaga lenda þarf að fara fram heildarendurskoðun á málinu, sérstaklega í ljósi einstakra ákvæða EES-samningsins, en það eru álitamál uppi um það hvort færsla á Lánasjóði sveitarfélaga úr þeim greiðsluflokki sem hann er núna í greiðsluflokk með Íbúðalánasjóði muni stangast á við EES-samninginn.

Virðulegi forseti. Starfsemi Lánasjóðs sveitarfélaga er leyfisskyld og eftirlitsgjaldið ákvarðast af leyfisskyldunni. Þetta er bagalegt í þessu tilfelli þar sem aukinn kostnaður við eftirlit með lánasjóðnum mun lenda beint á viðskiptavininum, þ.e. sveitarfélögunum í landinu, og hækka fjármögnunarkostnað þeirra. Ég vil því þrátt fyrir að ég sé fylgjandi frumvarpinu beina því til hæstv. ríkisstjórnar að hún bæti Lánasjóði sveitarfélaga einhvern veginn upp þessa ósanngjörnu hækkun á eftirlitsgjaldi sem frumvarpið felur í sér.

Virðulegi forseti. Efnahagsreikningur Lánasjóðs sveitarfélaga hefur vaxið umtalsvert á milli ára á meðan efnahagsreikningur annarra lánastofnana í sama flokki hefur orðið fyrir verulegum áföllum vegna efnahagshrunsins. Það og sú staðreynd að lánastofnanir í heild verða fyrir hærri álagningarhlutföllum hjá Fjármálaeftirlitinu vegna aukins eftirlits með þessum flokki, verður til þess að kostnaður lánasjóðsins eykst umtalsvert á milli ára. Annaðhvort tökum við á því með því að búa til sérlög um lánasjóðinn eða við förum og setjum EES-samninginn í uppnám. Þess vegna er ekki tímabært að fara ofan í það núna en það mun væntanlega koma til skoðunar seinna.